Komisijas ziņojums Padomei un Eiropas Parlamentam - Makao īpašās pārvaldes apgabals – 2008. gada ziņojums /* COM/2009/0085 galīgā redakcija */





[pic] | EIROPAS KOPIENU KOMISIJA | Briselē, 26.2.2009 COM(2009) 85 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals – 2008. gada ziņojums KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals – 2008. gada ziņojums Kopsavilkums Deviņus gadus pēc Makao nodošanas Ķīnas valdījumā principa „viena valsts, divas sistēmas” īstenošana joprojām ir apmierinoša – ir saglabāta Makao savdabīgā sabiedrības struktūra, dzīvesveids, tiesiskums un pamatbrīvības. Pateicoties abu pušu pragmatiskai pieejai, 2008. gadā sadarbība ar ES turpināja vērsties plašumā. ES uzņēmējdarbības informācijas programma ( EU Business Information Program ) šo sadarbību padziļinās vēl vairāk. Makao ekonomikas ievērojamo atlabšanu, kas sākās 2002. gadā un kuras pamatā galvenokārt bija liberalizācija un tās radītais straujais uzplaukums kazino nozarē, kā arī privileģētā piekļuve kontinentālās Ķīnas tirgiem, tagad apdraud pasaules finanšu krīze. Makao īpašās pārvaldes apgabala (ĪPA) valdība labi izprot problēmas, ar kurām tā saskaras sociālajā, vides un pārvaldes jomā. Šīs problēmas ietekmē darba kārtību saistībā ar Makao attiecībām ar tās kaimiņiem Pērļu upes deltas reģionā, kā arī saistībā ar Makao starptautiskajām attiecībām, jo īpaši sadarbību ar Eiropas Savienību. Ievads Ir pagājuši deviņi gadi, kopš Makao kļuva par Ķīnas Tautas Republikas īpašās pārvaldes apgabalu. Komisija 1999. gadā apņēmās izstrādāt gada ziņojumus par attīstību Makao īpašās pārvaldes apgabalā. Šajā ziņojumā ir apskatīts 2008. gads. Makao atkalapvienošana ar kontinentālo Ķīnu balstās uz principu „viena valsts, divas sistēmas”, kas ir noteikts Makao Pamatlikumā, ko pieņēma Ķīnas Tautas Republikas Nacionālajā Tautas kongresā 1993. gadā. Pamatlikums nodrošina, ka Makao līdzšinējā sistēma, uzņēmējdarbības vide, tiesiskums un pamattiesību un pamatbrīvību aizsardzība paliek nemainīgi 50 gadus. Šis princips turpināja labi darboties Makao īpašās pārvaldes apgabalā. Politikas un ekonomikas notikumi Kaut arī ekonomikas izaugsme Makao īpašās pārvaldes apgabalā pēdējos piecos gados pēc azartspēļu režīma liberalizācijas ir pārsniegusi vidēji 20 %, Makao īpašās pārvaldes apgabalam 2008. gads ir bijis sarežģīts. Ekonomikas uzplaukums, kura pamatā ir kazino nozares attīstība, ir padarījis Makao par vienu no bagātākajiem Āzijas apgabaliem. IKP uz vienu iedzīvotāju (36 357 ASV dolāri) 2007. gadā bija vairāk nekā divas reizes lielāks nekā 2003. gadā (17 805 ASV dolāri). Makao ekonomikas pieaugums 2008. gada pirmajā ceturksnī sasniedza 33 %, pieauguma pamatā bija lieli ienākumi no azartspēlēm (tie veidoja apmēram divas trešdaļas no IKP). Tomēr nākamajos divos ceturkšņos izaugsme samazinājās līdz attiecīgi 22 % un 11 %. Samazinājās arī ieguldījumi celtniecības un mašīnbūves nozarēs, jo īpaši tādēļ, ka pakāpeniski tika pabeigti liela mēroga celtniecības projekti. Preču eksports turpināja sarukt, jo samazinājās tekstilpreču tirdzniecības apmērs, kas joprojām veido apmēram 60 % no Makao kopējā eksporta apjoma. Pateicoties azartspēļu nozarē radītajām darba vietām, Makao ekonomika sasniedza pilnīgu nodarbinātību (bezdarba līmenis 2008. gada trešajā ceturksnī bija 3,1 %). Tomēr spēcīgā Makao ekonomikas izaugsme ir radījusi spiedienu darba tirgū, īpaši skarot kvalificētu darba ņēmēju kategorijas. Šā iemesla dēļ uzņēmumi ir spiesti apmierināt savas personāla vajadzības ārzemēs, un šī situācija ir izraisījusi arī citvalstu darba ņēmēju pieplūdumu. Inflācijas līmenis joprojām bija ļoti augsts – apmēram 8 %–9 % lielāko 2008. gada daļu. Nekustamā īpašuma un īres cenas palielinājās daudz ātrāk nekā algas. Stabila cenu līmeņa saglabāšana ir kļuvusi par nopietnu Makao ĪPA valdības uzdevumu; lai mazinātu slogu, ar ko saskaras cilvēki ar zemākiem ienākumiem, valdība ieviesa pabalstus un sociālās programmas, tostarp veselības aprūpes un izglītības sistēmas reformas. Beidzoties straujās izaugsmes posmam, Makao kazino nozare ir nonākusi pielāgošanās posmā. Galvenā amatpersona Edmund Ho 2008. gada aprīlī paziņoja, ka uz laiku tiek apturēta azartspēļu licenču izsniegšana un jaunu zemes gabalu piešķiršana kazino izveidei. Azartspēļu licenču skaits Makao tagad nedrīkst pārsniegt sešas licences, un Ho paziņoja, ka šis ierobežojums netiks atcelts „ilgi”. Lai mazinātu kazino operatoru konkurences intensitāti, Makao valdība augustā ar likumu noteica maksimālos apmērus komisijas naudai, ko iekasē izklaides braucienu organizētāji, kuri piesaista lielāko daļu „ VIP biznesa” apjoma (saskaņā ar aplēsēm tas veido apmēram 70 % no kopējiem azartspēļu ieņēmumiem). Ķīnas ietekme uz Makao ekonomikas attīstību joprojām ir spēcīga, jo īpašās pārvaldes apgabala azartspēļu un tūrisma nozares – Makao ekonomikas balsti – lielā mērā ir atkarīgas no tūristiem no kontinentālās Ķīnas. Tomēr Pekinas bažu dēļ saistībā ar Makao straujo izaugsmi centrālā valdība 2008. gada jūnijā un 2008. gada septembrī pakāpeniski ierobežoja vīzu izsniegšanu kontinentālās Ķīnas iedzīvotājiem, kas vēlas ceļot uz Makao. Pasaules finanšu krīze ir ietekmējusi jaunu kazino finansēšanu un viesnīcu izveidi Makao. Daži lielākie Makao kazino attīstītāji finansēšanas grūtību dēļ ir apturējuši savus jaunos projektus vai pārcēluši uz vēlāku laiku savus ieguldījumu plānus. Tā rezultātā tūkstošiem darba ņēmēju ir zaudējuši darbu, radot tūlītēju ietekmi uz Makao ekonomiku. Tādēļ Makao mēģina dažādot savu ekonomiku, līdztekus azartspēļu nozarei attīstot arī konferenču un izstāžu pakalpojumu jomu. Lai atbalstītu tūrisma un ēdināšanas nozari, Makao ĪPA valdība augustā atcēla patēriņa nodokli vīnam un visiem alkoholiskajiem dzērieniem. Tā atcēla arī nodevas degvielai, lai tādējādi mazinātu energoresursu cenu izraisīto inflācijas spiedienu. Makao un kontinentālā Ķīna 2003. gadā parakstīja pamatnolīgumu, kas pazīstams kā „Ciešāku ekonomisko partnerattiecību nolīgums” ( CEPA ) un līdzinās nolīgumam, kas noslēgts starp Honkongu un kontinentālo Ķīnu. Kopš šā nolīguma stāšanās spēkā 2004. gadā līdz 2008. gada jūnijam no tā labumu ir guvuši 346 Makao pakalpojumu nozares uzņēmumi. Visaktīvāk šo nolīgumu ir izmantojoši uzņēmumi loģistikas un transporta nozarē, tiem seko konferenču un izstāžu, vadības konsultāciju, celtniecības un izplatīšanas pakalpojumu nozares. Tomēr uzņēmumi, kas darbojas preču tirdzniecībā, guva tikai nelielas priekšrocības. Makao joprojām kalpo par platformu Ķīnas starptautiskajām attiecībām ar Portugāli un portugāļu valodā runājošo pasaules daļu. Šajā saistībā ir vērojama atjaunota interese par portugāļu valodu un Portugāles kultūras mantojumu. Šo interesi veicina Ķīnas ciešākas saites ar Brazīliju un portugāļu valodā runājošām Āfrikas valstīm. Makao augstākās izglītības iestādēs ir arī palielinājies studentu skaits no kontinentālās Ķīnas. Savā gada politikas uzrunā 2008. gada 11. novembrī galvenā amatpersona Edmund Ho uzsvēra, ka viņa prioritāte 2009. gadā ir nodrošināt Makao ekonomikas stabilitāti pasaules finanšu krīzes kontekstā. Viņš paziņoja par ieguldījumu plānu 10,2 miljardu pataku (1 miljards euro) apmērā, kas paredzēti būvdarbiem publiskā sektora infrastruktūrā, tostarp kultūras mantojuma vietu un valsts mājokļu uzlabošanai. Viņš ierosināja arī virkni atvieglojumu iedzīvotāju un mazo un vidējo uzņēmumu atbalstam, tostarp subsīdijas jauniem mājokļiem un piemaksas mājsaimniecības rēķiniem, algas nodokļa atvieglojumus un skaidras naudas izmaksas iedzīvotājiem līdz MOP 5000 apmērā (aptuveni EUR 500). Galvenā amatpersona Edmund Ho 2008. gada 22. oktobrī iesniedza savu plānu, lai īstenotu valsts drošības likumus atbilstoši Pamatlikuma 23. pantam. Pamatlikuma 23. pantā noteikts, ka Makao ĪPA pēc savas iniciatīvas jāīsteno likumi, lai „aizliegtu jebkādu nodevības, atdalīšanās, sacelšanās un varas gāšanas aktu pret Centrālo Tautas valdību vai noslēpumu zādzību, lai liegtu ārvalstu politiskajām organizācijām vai struktūrām veikt politiskas darbības apgabalā un lai liegtu apgabala politiskajām organizācijām vai struktūrām nodibināt kontaktus ar ārvalstu politiskajām organizācijām vai struktūrām”. Galvenā amatpersona Edmund Ho uzsāka 40 dienu ilgu sabiedriskās apspriešanas posmu par valsts drošības likumu (apspriešana beidzās 2008. gada 30. novembrī), lai nodrošinātu, ka Likumdošanas sapulce šo likumu pieņem pirms viņa pilnvaru termiņa beigām 2009. gada 19. decembrī. Valsts drošības likums attiecas uz septiņiem pārkāpumiem, piemēram, nodevību, atdalīšanos, sacelšanos un Centrālās valdības gāšanu, kā arī valsts noslēpumu zādzību. Eiropas Komisija izsaka cerību, ka valsts drošības likums, kas pašlaik atrodas likumdošanas procedūrā, neierobežos Pamatlikumā noteiktās pamattiesības un pamatbrīvības. Makao tiesu iestādes un tiesību aizsardzības dienesti turpina uzrādīt labus rezultātus. Tas pierādījās 2008. gada 30. janvārī, kad bijušo transporta un komunālās infrastruktūras sekretāru Ao Man-long atzina par vainīgu kukuļņemšanā vairāku miljonu pataku apmērā un saistībā ar viņa amata pilnvaru ļaunprātīgu izmantošanu, palīdzot nekustamā īpašuma attīstītājiem konkursa kārtā iegūt celtniecības līgumu slēgšanas tiesības. Viņš tika notiesāts uz 27 gadiem ieslodzījumā. Galvenā amatpersona nosauca spriedumu par taisnīgu un teica, ka „tiesa lēma saskaņā ar likumu”. Arī 2008. gadā notika vairākas demonstrācijas, tomēr tās bija daudz mazākas nekā 2007. gada Maija svētkos notikušie protesti, kuri kļuva vardarbīgi pēc tam, kad demonstranti sadūrās ar policiju. Demonstrācijas 2008. gadā norisinājās mierīgi, un to dalībnieki aicināja valdību uzlabot cilvēku dzīves apstākļus un – saistībā ar cilvēku pieplūdumu no reģioniem ārpus Makao – dot priekšroku vietējiem iedzīvotājiem, radot darba iespējas. ES un Makao sadarbība Makao joprojām ir nozīmīgs Eiropas Savienības partneris. Tam ir raksturīgs nozīmīgs Eiropas mantojums, un Makao un Eiropas Savienībai ir līdzīgas vērtības ekonomikas, vides, izglītības un kultūras jomā. ES un Makao attiecību attīstīšanas pamats ir Tirdzniecības un sadarbības nolīgums, kuru Komisija un Makao parakstīja 1992. gadā. Apvienotās komitejas 2008. gada sanāksme, kas saskaņā ar šo nolīgumu notiek katru gadu, ir atlikta līdz 2009. gada februārim. ES un Makao divpusējā preču tirdzniecība turpināja sarukt, jo pēc Nolīguma par tekstilprecēm un apģērbu darbības termiņa izbeigšanās samazinājās apģērbu imports no Makao. Pirmajos deviņos 2008. gada mēnešos imports no Makao samazinājās par aptuveni 48 % līdz 190 miljoniem euro. Samazinājās arī ES eksports uz Makao – par 10,2 % līdz 131 miljonam euro. Eiropas Komisijas paziņojums „Eiropas Savienība, Honkonga un Makao: sadarbības iespējas 2007.–2013. gadā” arī turpmāk būs noteicošais politikas pamats Eiropas Savienības sadarbībai ar Makao. Šajā paziņojumā ir noteikti vairāki stimulējoši mērķi, lai veicinātu ES un Makao attiecības, padziļinot un paplašinot sadarbību septiņās nozīmīgākajās jomās: tirdzniecība un muita, finanses, cilvēku savstarpējās saites, transports, vide, veselības aprūpe un pārtikas nekaitīgums. Saskaņoto politisko un reglamentējošo sadarbības pasākumu īstenošanu šajās septiņās jomās veicināja apstāklis, ka 2008. gadā tika uzsākta „Eiropas Savienības uzņēmējdarbības informācijas programma” Honkongai un Makao ( EUBIP ), kurā būs iekļauta tematisku pasākumu programma līdz 2011. gadam. EUBIP kalpos kā līdzeklis, lai veicinātu labāku izpratni un apmainītos ar zināšanām un labāko pieredzi starp Makao un Eiropas Savienību, un tajā paredzēti dažādi divpusējas sadarbības pasākumi tādās jomās kā, piemēram, tirdzniecība un ieguldījumi, standarti, intelektuālais īpašums, vide, transports un loģistika, veselības aprūpe, pārtikas un preču nekaitīgums. 2008. gada augustā tika publicēts uzaicinājums iesniegt priekšlikumus, un līgumu noslēdza ar Eiropas Tirdzniecības palātas Honkongā vadīto konsorciju, kurā ievērojamā mērā piedalās Makao, proti, Makao Tirdzniecības un ieguldījumu veicināšanas institūtu ( Macao Trade and Investment Promotion Institute, IPIM ) un Eiropas Pētījumu institūtu Makao ( Institute of European Studies of Macao ). EUBIP programma tika parakstīta Makao 2008. decembrī, un paredzams, ka to pilnībā īstenos 2009. gada sākumā. Svarīgs jautājums Makao ĪPA valdībai ir vide, un tā būs viena EUBIP programmā iekļautā sadarbības pasākuma uzmanības centrā. Makao iestādes pievērš uzmanību to problēmu novēršanai, kas saistītas ar ūdens sāļumu, energoefektivitātes veicināšanu un sabiedrības izpratnes vairošanu vides aizsardzības jomā. Turklāt Makao mēģina stiprināt savu nozīmi kā platforma informācijas apmaiņai par vides jautājumiem starp Pērļu upes deltas reģionu un Eiropas Savienību. Komisija norādīja, ka Makao ĪPA valdība ir ieguldījusi ievērojamus līdzekļus, organizējot vides jautājumiem veltītu starptautisku sadarbības forumu un izstādi, lai tādējādi starptautiskā līmenī veicinātu izpratni par vides aizsardzību un sabiedrības attīstību Makao. Makao Starptautiskais vides un sadarbības forums un izstāde ( MIECF ) notika 2008. gada aprīlī, un tajā piedalījās Eiropas Komisija un dalībvalstis. Paredzēts, ka otrs forums notiks 2009. gadā. ES un Makao sadarbības rezultātā ir gūti panākumi vairākās nozarēs. Pēc tam, kad 2007. gadā sekmīgi tika pabeigts ES un Makao sadarbības programmas juridiskajā jomā pirmais posms, Makao ir ierosinājusi Komisijai uzsākt otro posmu, lai uzlabotu valsts pārvaldi un zināšanas juridiskajā un tiesībaizsardzības jomā. 2008. gada janvārī uzsāka atbilstošus kontaktus starp Komisijas augstākā līmeņa ierēdņiem un Makao finanšu sekretāru Francis Tam , lai apzinātu sadarbības iespējas saistībā ar uzkrājumu aplikšanu ar nodokļiem. Komisija – un dalībvalstis – 2008. gada oktobrī deva ieguldījumu ES kopējā pārstāvniecībā Makao starptautiskajā izstādē ( Macao International Fair, MIF ), veidojot lielu ES paviljonu. Piedaloties sekmīgajā Jean Monnet konferencē maijā, Komisija ir arī atbalstījusi Jean Monnet katedru Makao universitātē. Nākotnes perspektīvas Makao īpašās pārvaldes apgabalam 2009. gads būs nozīmīgs. Apgabals svinēs desmito gadadienu, kopš Makao tika nodota Ķīnas Tautas Republikai. Arī Likumdošanas sapulces un galvenās amatpersonas vēlēšanas ir paredzētas 2009. gadā. Tas būs svarīgs posms Makao vēlēšanu procesā. Jautājums par tiešām vispārējām vēlēšanām neizraisa strīdus Makao (kā tas ir Honkongā). Atšķirībā no Honkongas Pamatlikuma Makao Pamatlikumā nav noteikts, ka konstitucionālās attīstības galīgais mērķis ir tiešu vispārēju vēlēšanu ieviešana. Tomēr arī tajā ir paredzēta iespēja grozīt metodi, kā tiek izraudzīta galvenā amatpersona un Likumdošanas sapulces locekļi. Administrācijas un tieslietu sekretāre Florinda Chan 2008. gada februārī ierosināja izmaiņas Makao vēlēšanu likumos. Ar šīm izmaiņām galvenā uzmanība tiek pievērsta vēlētāju reģistrācijas procedūrām un korupcijas apkarošanai. Jautājums par tiešām vispārējām vēlēšanām un tieši ievēlētu Likumdošanas sapulces locekļu skaita palielināšanu netika pieminēts. Sekretāre Chan teica, ka šīs izmaiņas palīdzēs vienkāršot vēlēšanu procesu, un uzsvēra, ka demokrātiska attīstība ne vienmēr nozīmē to, ka likumdošanas iestādē rada vairāk vēlēšanās ievēlētu deputātu vietu. Šīs izmaiņas atbilst paziņojumiem, kurus galvenā amatpersona Ho izteica savā 2008. gadam veltītajā politikas uzrunā ( Ho teica uzrunu 2007. gada novembrī), uzsverot, ka nebūs iespējams ieviest tiešas vēlēšanas 2009. gadā vai tūlīt pēc 2009. gada. Komisija mudina Makao ĪPA ieviest pasākumus, kuru rezultātā vēlēšanu process kļūst reprezentatīvāks. Edmund Ho , kurš ir Makao ĪPA pirmā un līdz šim vienīgā galvenā amatpersona kopš Makao nodošanas Ķīnas valdījumā, pilnvaru termiņš beigsies 2009. gada beigās. Līdz tam viņam būs jāsaskaras ar sarežģītu uzdevumu saglabāt Makao ekonomikas stabilitāti pasaules finanšu krīzes kontekstā un saglabāt Makao kā Āzijas tūrisma centra nozīmi. Jomas, kurās 2009. gadā varētu paplašināt Eiropas Savienības sadarbību ar Makao, ir šādas: vides problēmu novēršana (piemēram, problēmas saistībā ar ūdeni, gaisa piesārņošana un atkritumu apsaimniekošana), administratīvā un tiesiskā regulējuma stiprināšana, personisko kontaktu attīstīšana un Makao kultūras mantojuma veicināšana. Komisija turpinās uzraudzīt institucionālās, ekonomikas un sabiedrības attīstības tendences Makao un atbalstīt principa „viena valsts, divas sistēmas” īstenošanu.